Hippias minor
Hippias minor vel De mendacio (Graece Ἱππίας Ἐλάττων) est brevis dialogus Socraticus(en), quem Plato iuvenis anno incerto composuit. Lectorum et criticorum animos saepe confudit hoc opus quia Socrates dialectice demonstrat illum qui de industria volensque mentitur meliorem esse quam qui per ignorantiam et invitus mentitur. Semper enim meliorem esse qui scit quam qui nescit. Hoc paradoxum ab Hippia omnino reicitur, nec Socrates ipse hac conclusione se contentum esse fatetur. Ita dialogus in aporiam desinit.